Broj: 711-I-2399-P-466-22/23-05-21

Zagreb, 27. listopada 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva,, Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Šime Jerčića, OIB:** **……………..,** **ravnatelja Ureda Komisije za odnose s vjerskim zajednicama Vlade Republike Hrvatske**,na 29. sjednici održanoj 27. listopada 2023., donosi sljedeću

 **ODLUKU**

1. **Propustom podnošenja imovinske kartice Povjerenstvu do 31. siječnja 2022. za 2021. godinu, obveznik Šime Jerčić,** **ravnatelj Ureda Komisije za odnose s vjerskim zajednicama Vlade Republike Hrvatske počinio je povredu članka 10. stavka 4. ZSSI-a.**
2. **Za povredu iz točke I. ove izreke, obvezniku Šimi Jerčiću izriče se opomena.**

Obrazloženje

Obveznicima ZSSI-a, koji su bili dužnosnici u smislu odredbi Zakona o sprječavanju sukoba interesa (“Narodne novine”, br. 26/11., 12/12., 126/12., 57/15. i 98/19., dalje u tekstu: ZSSI/11), Povjerenstvo je 31. prosinca 2022. uputilo obavijest Broj: 711-I-2209-R-269/21-01-18 od 28. prosinca 2021. u kojoj ih se uputilo na obvezu podnošenja godišnje imovinske kartice za 2021., sukladno članku 10. stavku 4. ZSSI-a, uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Naime, kako je ZSSI stupio na snagu 25. prosinca 2021., obveznik Šime Jerčić, ravnatelj Ureda Komisije za odnose s vjerskim zajednicama Vlade Republike Hrvatske, je s obzirom na obnašanje navedene dužnosti i prije stupanja na snagu ZSSI-a imao obvezu podnositi Povjerenstvu izvješća o imovinskom stanju sukladno odredbama tada važećeg ZSSI/11-a.

Povjerenstvo je utvrdilo da obveznik Šime Jerčić ravnatelj Ureda Komisije za odnose s vjerskim zajednicama Vlade Republike Hrvatske nije podnio imovinsku karticu povodom godišnje obveze podnošenja do 31. siječnja 2022. za 2021. godinu, slijedom čega je protiv navedenog obveznika otvoren predmet posl. br. Pp-466/22 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 04. listopada 2022., Registar obveznika te Registar imovinskih kartica.

Povjerenstvo je odlukom od 09. svibnja 2023. u odnosu na obveznika Šimu Jerčića ravnatelja Ureda Komisije za odnose s vjerskim zajednicama Vlade Republike Hrvatske, utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja 2022. za 2021. godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo obvezniku uputilo obavijest Broj: 711-I-894-P-466-22/23-02-21 od dana 09. svibnja 2023. o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest Povjerenstva zaprimio 10. srpnja 2023. te u odnosu na istu dostavio očitovanje u kojem se u bitnom navodi kako je propustio podnijeti imovinsku karticu do 31. siječnja 2022., već da je istu podnio 14. srpnja 2023., dakle, sa zakašnjenjem.

Obveznik također ističe da nije putem redovne pošte, putem e-pošte ili putem aplikacije e-sandučić u okviru korisničkog računa zaprimio obavijest broj: 711-1-2209-R-269/21-0118 od 28. prosinca 2021.godine i podsjetnik od 31.siječnja 2022. godine. Ukoliko su obavijest broj: 711-1-2209-R-269/21-01-18 od 28. prosinca 2021 .godine i podsjetnik od 31 .siječnja 2022. godine bile upućeni putem e-pošte, za istaknuti je da je njegova poslovna adresa e-pošte izmijenjena u svibnju 2021. godine. Dokaz o izmjenama u adresama e-pošte Ureda Komisije za odnose s vjerskim zajednicama, kao i svoje poslovne adrese e-pošte dostavlja u privitku.

Nadalje obveznik ističe da je odmah po zaprimanju obavijesti Povjerenstva od 9. svibnja 2023. godine, podnio ispunjeni elektronički obrazac izvješća o imovinskom stanju za 2021. godinu u elektroničkom obliku Povjerenstvu na obradu, kao i da je elektronički ispunjen obrazac, koji je na njegovom korisničkom računu zapisan u pdf. formatu, i ispisao, te ga potpisanog i ovjerenog preporučenom poštanskom pošiljkom poslao Povjerenstvu.

Zaključno obveznik navodi kako će po odobrenju imovinske kartice za 2021. istim putem podnijeti imovinsku karticu za 2022. godinu te dodaje kako je člankom 48. stavkom 1. ZSSI-a propisano da se za povredu odredbi ZSSI-a ili drugog zabranjenog ili propisanog ponašanja, pored ostalog, i iz članka 10., uzimajući u obzir načelo razmjernosti, može izreći opomena ili novčana sankcija. U tom smislu moli Povjerenstvo da uvaži njegovo očitovanje jer je učinio nesvjestan propust.

Povjerenstvo je uvidom u Registar obveznika utvrdilo da je Šime Jerčić dužnost ravnatelja Ureda Komisije za odnose s vjerskim zajednicama Vlade Republike Hrvatskeobnašao u mandatu 2015. do 2019., dužnost vršitelja dužnosti ravnatelja Ureda Komisije za odnose s vjerskim zajednicama Vlade Republike Hrvatske obnašao jeod 27. veljače2019. do 19. veljače 2020., kao i da trenutno obnaša dužnost ravnatelja Ureda Komisije za odnose s vjerskim zajednicama Vlade Republike Hrvatske, na koju je stupio 20. svibnja 2020. S obzirom na navedeno, a kako se sukladno članku 3. stavku 3. ZSSI-a odredbe iz članaka 10. do 14. glave III. i članaka 48. do 50. toga Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja, u obvezi je postupati sukladno navedenim odredbama ZSSI-a.

Uvidom u Registar imovinskih kartica, Povjerenstvo je utvrdilo da obveznik nije podnio imovinsku karticu za 2021. do 31. siječnja 2022., niti je sukladno spomenutoj obavijesti Povjerenstva podnio imovinsku karticu u prosincu 2021. u kojoj bi prijavio imovinsko stanje s istekom 2021. godine već je isto učinio nakon donošenja odluke o pokretanju postupka od 09. svibnja 2023. odnosno imovinsku karticu za 2021. godinu podnio je 14. srpnja 2023.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Šime Jerčić, propustio podnijeti imovinsku karticu Povjerenstvu do 31. siječnja 2022. godine za 2021. godinu sa stanjem na zadnji dan 2021. godine, a kojim propustom je povrijedio odredbu članka 10. stavka 4. ZSSI-a. što obveznik niti ne osporava.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir odredbu članka 48. te da je obveznik podnio imovinsku karticu povodom godišnje obveze podnošenja koja je prvi put uvedena stupanjem ZSSI-a na snagu, Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Šime Jerčić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana